**Rundtur på Hardangervidda**

Dette er turen for deg som vil gå fra hytte-til-hytte med lett sekk på ryggen sammen med andre godt voksne fjellfolk. Terrenget er lettgått, oversiktlig og vakkert.

Dagsetappene er akkurat passe til å rekke gode raster og nyte naturopplevelsen. Flotte vandringer i åpent og friskt landskap kan vi love hver dag. Vi kan også love dere koselige hytter med 3-retters middag og hyggelige stuer og tun som innbyr til gode samtaler utover kveldene.

Program sommerfjellet

**Dag 1 Oppmøte Geilo. Til fots fra Tinnhølen til Stigstuv 1.238 moh, ca 6 km/2 timer**  
Turlederne møter gruppa på Geilo stasjon ca. 11.50. Ekstrabuss kl 12.00 fra Geilo stasjon til Fagerheim og inn til Tinnhølen. Her tar vi på oss sekkene og vandrer på lett, T-merket sti til Stigstuv.

Stigstuv er en privat generasjonshytte. Her er det lett å trives.

**Dag 2 Stigstuv - Rauhelleren 1.221 moh, ca 14 km/5 timer**  
Etter frokost på Stigstuv gjør vi oss klare for dagens etappe. Den går i slakt, variert og åpent terreng. Legg merke til alle blomstene langs stien. Hvor mange forskjellige finner du? Rauhelleren dukker opp på slutten av turen. Se fram til en god strekk på tunet. Og legg merke til solcellepanelet. Det ble satt opp i 2020, og bestyrer Hans Olav forteller gjerne hvordan dette har endret hverdagen deres hvis dere spør.

Middagen blir servert, og kvelden fortsetter ute i solnedgangsveggen eller inne i peisstua.

**Dag 3 Rauhelleren - Krækkja 1.160 moh, inkludert båttur over Halne, ca 19 km/6 timer til fots**  
Vi takker for oss på hyggelige Rauhelleren etter frokost og tar på oss sekkene. De første 9 km går opp til Halnefjorden og Skaupa. Derfra tar vi båten Halnekongen over til Halne fjellstugu, før vi krysser RV7 og går de siste 6 km inn til Krækkja. Båtturen over Halnefjorden har vært i drift siden 1954 og er et hyggelig avbrekk på vandringen. Turen over Halnefjorden tar ca 40 minutter.

På Krækkja Turisthytte er det trivelig å være, og det er bare å slå seg til ro, glede seg til middagen og en deilig hvil i stua.

**Dag 4 Opphold og dagstur fra Krækkja**  
Vi bruker god tid på frokosten i den koselige spisestua på Krækkja. Idag velger vi den triveligste turen etter vær og ønsker, og det kan godt hende at rundturen om Drageidfjorden og Blåfjell (1.351) er dagens favorittønske. Store muligheter for badepauser!

En siste middag og kveld med turgjengen står for tur.

**Dag 5 Krækkja - Fagerheim Fjellstue, hjemreise**  
Tur fra Krækkja til Fagerheim Fjellstue, 6 km. Herifra tar vi ekstrabuss kl.14.00 til Geilo stasjon. Vi er framme ca kl. 14.35 og sier takk for turfølget.

*Med forbehold om endring i programmet!  
Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg?

[**Gradering av turen**](https://www.dntoslo.no/graderingfellesturer/)**: lengde blå, terreng blå**  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.